1880 йылда Планк университетта лектор булып эшләү хоҡуғы өсөн (хабилитация) «Төрлө температурала изотроп есемдәр тигеҙлеге торошо» (Gleichgewichtszustände isotroper Körper in verschiedenen Temperaturen) эшен тәҡдим итә һәм приват-доцент вазифаһын ала һәм артабанғы биш йыл дауамында ошо вазифаны биләй. Уҡытыусылыҡ вазифалары уның күп ваҡытын алмағанға, ул бөтә иғтибарын ғилми эшкә туплай ала. Буш ваҡытында ул музыка менән шөғөлләнә, уның теорияһын өйрәнә һәм иҫ киткес пианист булараҡ танылыу яулай. Был йылдарҙа альпинизм Планканың икенсе мауығыуы була, уның менән ул яҡында урынлашҡан Бавар Альптарында шөғөлләнә башлай; ғалим артабанғы ғүмере буйына был спорт төрө менән шөғөлләнә.